Podlitiek: Mthethwa sit pot mis, insident op US-kampusOpgestel deur die Podlitiek-span Minister Nathi Mthethwa. (Foto: Kopano Tlape/GCIS) In die week se episode van Podlitiek is Paul Maritz, Frederik van Dyk, Ernst van Zyl en Renier Duvenage, ŉ veldtogbeampte by AfriForum, in die ateljee. Op die agenda is die naam van die Taalmonument, die beplande skenking aan Kuba asook die veelbesproke voorval wat onlangs by die Universiteit Stellenbosch plaasgevind het. Minister Nathi Mthethwa het onlangs aangedui dat die naam van die Taalmonument hom steur omdat die monument dan juis die Afrikaanse taal vier. Daar is natuurlik heelwat kommentaar hieroor te lewer, en die Podlitiek-paneel ontnonsens die storie behoorlik. Hierdie bespreking draai by die ANC se werklike doel, hul wêreldbeskouing, asook hul onbevoegdheid om van slegte amptenare ontslae te raak. ŉ Volgende besprekingspunt is die R50 miljoen wat die regering aan Kuba wou skenk wat inderwaarheid eerder R350 miljoen is, na aanleiding van dokumente wat onlangs aan die lig gekom het. Die paneel wonder hardop wat die ANC-bestuurde regering se motiewe agter so ŉ roekelose skuif kan wees, met die redes ongelukkig heel te voorspelbaar. Derdens word die voorval wat onlangs in ŉ koshuis by die Universiteit Stellenbosch plaasgevind het, bespreek. Die harde werklikheid is dat ons in ŉ wêreld leef waar wangedrag baie maklik opgeneem en uit verband geruk kan word, ŉ werklikheid wat verander hoe ons na ons alledaagse doen en late kyk. Luister gerus hoe Podlitiek hierdie en ander stories #ontnonsens.